**Informatīvais ziņojums**

**“Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 2.** **fāzes Latvijas novērtējuma ziņojumā izteikto rekomendāciju izpildi”**

Informatīvais ziņojums ir sagatavots, lai informētu par Ekonomiskās sadarbības un attīstības organizācijas (*Organisation for Economic Cooperation and Devolepment*, turpmāk – OECD) Kukuļošanas apkarošanas starptautiskajos biznesa darījumos darba grupas (*Working Group on Bribery in International Business Transactions*, turpmāk – WGB) veiktā Latvijas 2.fāzes novērtējuma ietvaros izteikto rekomendāciju izpildes progresu.

Kopumā Latvijas 2. fāzes ziņojumā Latvijai izteiktas 42 rekomendācijas, kuras paredz nepieciešamību veikt noteiktus grozījumus normatīvajos aktos, atsevišķu iestāžu iekšējo normatīvo aktu, procesu un vadlīniju nodrošināšanu, izveidošanu vai grozīšanu, kā arī apmācību veikšanu un noteiktu pasākumu un darbību īstenošanu vai atturēšanos no tām. Latvijas 2. fāzes ziņojums nosaka Latvijai sniegt mutisku ziņojumu par atsevišķu rekomendāciju īstenošanu 2016. gada oktobra WGB plenārsēdes laikā. Savukārt par visām 2. fāzes novērtējuma ietvaros izteiktajām rekomendācijām Latvijai ir jāsniedz rakstveida ziņojums 2017. gada oktobra WGB plenārsēdes laikā.

Balstoties uz Ministru kabineta 2016. gada 21. jūnija sēdē izskatīto informatīvo ziņojumu “Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 2. fāzes Latvijas novērtējuma ziņojumu, tajā izteiktajām rekomendācijām un to izpildes nodrošināšanu” un tā pielikumu “Pasākumu un uzdevumu plāns OECD WGB 2. fāzes rekomendāciju izpildei” atbildīgās iestādes ir veikušas nepieciešamos pasākumus, lai nodrošinātu to 2. fāzes rekomendāciju izpildi, kuru izpildes termiņš tika noteikts 2016. gada 1. oktobris.

Atbilstoši Latvijas 2. fāzes ziņojumā noteiktajam Latvijai 2016. gada oktobra WGB plenārsēdes laikā ir jāsniedz mutisks ziņojums par rekomendāciju attiecībā uz trauksmes cēlēju aizsardzību (rekomendācija 3(a)), proaktīvu ārvalstu amatpersonu kukuļošanas gadījumu izmeklēšanu (rekomendācija 9(b)), KNAB personālpolitiku (rekomendācija 10(a)), KNAB likuma grozījumiem, lai noteiktu KNAB priekšnieka atlaišanas pamatu un kārtību (rekomendācija 10(b)) un sankciju palielināšanu par kukuļdošanu, starpniecību kukuļdošanā, noziedzīgi iegūtu līdzekļu legalizēšanu un grāmatvedības pārkāpumiem (rekomendācija 15(a)).

Papildus saskaņā ar OECD Sekretariāta apkopotajiem formālajiem atzinumiem un rekomendācijām no visām OECD darba grupām un komitejām, kas veica Latvijas izvērtējumu iestāšanās sarunu ietvaros (OECD dokuments C(2016)55), Latvijai 2016. gada oktobrī WGB plenārsēdes laikā ir jāsniedz mutisks ziņojums arī par: cīņu ar noziedzīgi iegūtu līdzekļu legalizēšanu (rekomendācija 8(a) - (e)), OECD 1997. gada 21. novembra Konvencijas par ārvalstu amatpersonu kukuļošanas apkarošanu starptautiskajos biznesa darījumos 5. panta prasību izpildi (rekomendācija 10(c) un 10(d)), Kriminālprocesa likuma normu precizēšanu attiecībā uz Latvijas pilsoņa izdošanu (rekomendācija 12(b)), kukuļošanas sastāva un tiešā nodoma definīcijas precizēšanu Krimināllikumā (rekomendācija 13(a) un 13(b)) un Kriminālprocesa likuma normu precizēšanu attiecībā uz procesu par piespiedu ietekmēšanas līdzekļu piemērošanu juridiskai personai (rekomendācija 14(b)).

Atbilstoši Ministru kabineta 2016. gada 21. jūnija sēdes protokollēmuma (prot. Nr. 30 45. §) "Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 2. fāzes Latvijas novērtējuma ziņojumu, tajā izteiktajām rekomendācijām un to izpildes nodrošināšanu" 2. punktā dotajam uzdevumam, Tieslietu ministrija ir apkopojusi informāciju, ko atbildīgās institūcijas sniedza par Latvijas 2. fāzes rekomendāciju izpildes progresu, kuru izpildes termiņš tika noteikts 2016. gada 1. oktobris.

Balstoties uz iestāžu sniegto informāciju, Latvija ir pilnībā izpildījusi šādas 2.fāzes rekomendācijas: 8(a), 9(b), 10(a), (b), (c) un (d), 12(b), 13(b), 14(b) un 15(a).

Savukārt darbs pie tādu rekomendāciju kā 3(a), 8(b), (d) un (e), kā arī 13(a) turpinās saskaņā ar pielikumā “Pasākumu un uzdevumu plāns OECD WGB 2. fāzes rekomendāciju izpildei” norādītajam izpildes progresam un plānotajiem veicamajiem uzdevumiem.

Papildus ir jānorāda, ka OECD WGB 2. fāzes 8(c)(i) rekomendācija paredz uzlabot noziedzīgi iegūtu līdzekļu legalizācijas atklāšanu, nodrošinot, ka Noziedzīgi iegūtu līdzekļu legalizācijas novēršanas dienestam ir pietiekami resursi, lai analizētu visus aizdomīgu darījumu ziņojumus un neparastu darījumu ziņojumus un pārsūtītu ar ārvalstu amatpersonu kukuļošanu saistīto informāciju KNAB. Ģenerālprokuratūrā un Noziedzīgi iegūtu līdzekļu legalizācijas apkarošanas dienestā tika izvērtēts norādījums par Noziedzīgi iegūtu līdzekļu legalizācijas apkarošanas dienesta kapacitātes stiprināšanas nepieciešamību un secināts, ka neatliekami ir nepieciešams izveidot papildu piecas štata vietas: viens informācijas sistēmas drošības speciālists, divi darījumu operāciju analītiķi un divi vecākie darījumu operāciju analītiķi. Ņemot vērā valsts budžeta ierobežotās finansiālās iespējas, Noziedzīgi iegūtu līdzekļu legalizācijas apkarošanas dienesta kapacitāti iespējams palielināt, pārdalot piecas amata vienības no Ģenerālprokuratūras uz Noziedzīgi iegūtu līdzekļu legalizācijas apkarošanas dienestu uz laika posmu no 2017 . - 2019. gadam, tādējādi nodrošinot OECD WGB 2. fāzes 8(c)(i) rekomendācijas izpildi.

  Atbilstoši atbildīgo iestāžu sniegtajai informācijai, Tieslietu ministrija sagatavoja Latvijas ziņojumu par noteikto 2. fāzes rekomendāciju izpildi, kas tika iesniegts WGB Sekretariātam 2016. gada 20. septembrī. Saskaņā ar WGB plenārsēdes darba kārtību, Latvijas delegācija WGB sniegs mutisku ziņojumu par noteiktu 2. fāzes rekomendāciju izpildi 2016. gada 5. oktobrī.

Pamatojoties uz atbildīgo iestāžu sniegto informāciju, lai nodrošinātu Latvijas 2. fāzes rekomendāciju savlaicīgu izpildi un nolūkā stiprināt Noziedzīgi iegūtu līdzekļu legalizācijas apkarošanas dienesta kapacitāti un uzlabotu noziedzīgi iegūtu līdzekļu legalizācijas atklāšanu atbilstoši OECD WGB 2. fāzes ziņojumā sniegtajai rekomendācijai Latvijai, ir nepieciešams aicināt Ģenerālprokuratūru pārdalīt piecas amata vienības no Ģenerālprokuratūras uz Noziedzīgi iegūtu līdzekļu legalizācijas apkarošanas dienestu uz trijiem gadiem, sākot ar 2017. gada 1. janvāri.

Tieslietu ministrs Dzintars Rasnačs

20.09.2016. 9:28

793

D.Spūle

67036733, dina.spule@tm.gov.lv